REGOLAMENT TAL-KUMMISSJONI (KE) Nru 1102/2009
tas-16 ta’ Novembru 2009
li jemenda għall-116 darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-netwerk ta’ Al-Qaida u t-Taliban
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati ma’ Usama bin Laden, in-netwerk ta’ Al-Qaida u t-Taliban, u li jħassar ir-Regolament tal-Kunsill (KE) Nru 467/2001 li jipprojbixxi l-esportazzjoni ta’ ċerti merkanzija u servizzi lejn l-Afganistan, waqt li jsaħħaħ il-projbizzjoni ta’ titjiriet u jestendi s-sekwestru ta' fondi u riżorsi finanzjarji oħra rigward it-Taliban tal-Afganistan (1), u b'mod partikolari l-ewwel inċiż tal-Artikolu 7(1) tiegħu,
Billi:
(1)
L-Anness I tar-Regolament (KE) Nru 881/2002 jelenka l-persuni, il-gruppi u l-entitajiet koperti mis-sekwestru ta' fondi u riżorsi ekonomiċi skont dak ir-Regolament.
(2)
Fil-11 ta’ Awwissu 2008, fis-16 ta’ Settembru 2008, fit-3 ta’ Ottubru 2008, fil-21 ta’ Ottubru 2008, fit-2 ta’ Diċembru 2008, fl-10 ta’ Diċembru 2008, fit-23 ta’ Diċembru 2008, fit-30 ta’ Jannar 2009, fit-13 ta’ Frar 2009, fit-23 ta’ Frar 2009, fil-5 ta’ Marzu 2009, fit-13 ta’ Marzu 2009, fit-18 ta’ Marzu 2009, fit-23/24 ta’ Marzu 2009, fl-20 ta’ April 2009, fit-3 ta’ Ġunju 2009, fis-17 ta’ Lulju 2009 u fl-10 ta’ Awwissu 2009 il-Kumitat tas-Sanzjonijiet tal-Kunsill tas-Sigurtà tan-Nazzjonijiet Uniti ddeċieda sabiex jemenda d-dejta ta’ identifikazzjoni rigward bosta persuni, gruppi u entitajiet li għalihom għandu jiġi applikat l-iffriżar tal-fondi u tar-riżorsi ekonomiċi.
(3)
L-Anness I għandu b'hekk jiġi aġġornat f'dan is-sens,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 881/2002 hu emendat kif stabbilit fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, is-16 ta’ Novembru 2009.